Udviklingen i antallet af stressramte på jobbet går den gale vej. Det understreges af en ny analyse fra Arbejderbevægelsens Erhvervsråd, AE, som viser, at det står særlig slemt til i offentligt regi, hvor eksempelvis 50 procent flere pædagoger oplevede symptomer på stress i 2016, end det var tilfældet i 2012.

I 2010 fastsatte et flertal i Folketinget, den såkaldte Arbejdsmiljøforligskreds (S, R, DF, V og K), et nationalt mål for 2020 om at reducere antallet af lønmodtagere, der oplever psykisk overbelastning. Med 20 procent. Siden da er det steget – med 11 procent.

I 2017 blev et ekspertudvalg nedsat under Beskæftigelsesministeriet med Pia Gjellerup som formand, og senest har seks ministerier sammen præsenteret et stresspanel, der skal komme med forslag til løsninger på problemet og engagere befolkningen i, hvordan den enkelte borger kan tage medansvar for at stoppe udviklingen.